Pepe három meccsre kifejelte magát a vébéről?
A 31 éves hátvéd a portugál válogatott következő, Egyesült Államok elleni mérkőzését mindenképpen kihagyja. A FIFA fegyelmi bizottsága dönti el, hogy pályára léphet-e a csoportkör záró fordulójában Ghána ellen.
Akár három mérkőzésről is eltilthatják Pepét, a brazíliai világbajnokságon szereplő portugál labdarúgó-válogatott védőjét.

Pepét hétfőn a Németország elleni 4-0-ra elvesztett találkozón állították ki a 37. percben, mert összeszólalkozás után lefejelte a földön ülő Thomas Müllert.

A 31 éves hátvéd a portugál válogatott következő, Egyesült Államok elleni mérkőzését mindenképpen kihagyja, kérdés, hogy pályára léphet-e a csoportkör záró fordulójában Ghána ellen. 

Erről a Nemzetközi Labdarúgó Szövetség (FIFA) fegyelmi bizottsága dönt majd. A testület két kiállított játékos ügyéről már tanácskozott: az uruguayi Maxi Pereira és a hondurasi Wilson Palacios is egy találkozót lesz kénytelen kihagyni. Pereirát a Costa Rica-i Joel Campbell felrúgásáért, míg Palaciost a franciák elleni találkozón két sárga lapja miatt küldték le a pályáról.

A kiállított játékosokra automatikusan egymérkőzéses eltiltás vár, ám erőszakos cselekedetért kapott piros lap esetében súlyosabb büntetés is lehetséges.
Thomas Müller portugál válogatott német válogatott Pepe foci-vb 2014